
RAPORT DE SPECIALITATE
privind constatarea încetării contractelor de mandat ale membrilor Consiliului de Administraţie la Drumuri Municipale Timisoara S.A. şi declanşarea procedurii de selecţie a membrilor Consiliului de Administraţie

Având în vedere Referatul de aprobare a proiectului de hotărâre al Primarului Municipiului Timişoara şi Proiectul de hotărâre privind constatarea încetării contractelor de mandat ale membrilor Consiliului de Administraţie la Drumuri Municipale Timisoara S.A. şi declanşarea procedurii de selecţie a membrilor Consiliului de Administraţie;
Având în vedere clauzele din contractele de mandat ale membrilor Consiliului de Administraţie nr. 35/21.12.2017 (Stoinel Ilie Lucian), nr. 37/21.12.2017(Orhei Ciprian-Constantin), nr. 40/17.01.2018 (Craciunescu Adam), nr. 41/25.06.2018 (Ocnean Monica), nr. 42/25.06.2018 (Anghel Radu-Sorin), nr. 43/25.06.2018 (Pavlovici Cosmin), nr. 49/01.04.2019 (Chitac Alex-Marcel), nr. 50/01.04.2019 (Pîrva Cantemir) și nr. 52/26.10.2021  (Suciu Lucian Horațiu),  se constată încetarea acestora la data de 21.12.2021.
În conformitate cu dispozițiile art. 64^1 alin. (4) și alin. (5) din OUG nr. 109/2011 privind guvernanța corporativă a întreprinderilor publice, dacă vacanţa posturilor de administratori ai unei societăți determină scăderea numărului administratorilor sub minimul legal, acţionarii, inclusiv acţionarul - stat, prin autoritatea publică tutelară, singuri sau împreună, vor convoca, de îndată, adunarea generală a acţionarilor pentru completarea numărului de membri ai consiliului de administraţie cu administratori provizorii, până la finalizarea procedurii de selecţie a administratorilor, potrivit prezentei ordonanţe de urgenţă. În acest scop acţionarii, inclusiv acţionarul - stat, prin autoritatea publică tutelară, vor putea prezenta în adunarea generală a acţionarilor propuneri de candidaţi.
Durata mandatului administratorilor provizorii este de 4 luni, cu posibilitatea prelungirii, pentru motive temeinice, până la maximum 6 luni.
În temeiul art. 64^4  alin. (1) din OUG nr. 109/2011 coroborat cu art. 3 din Anexa nr. 1 a Hotărârii de Guvern nr. 722/2016 pentru aprobarea Normelor metodologice de aplicare a unor prevederi din Ordonanţa de Urgenţă a Guvernului nr. 109/2011, procedura de selecţie se declanşează la data la care se emite actul administrativ în acest sens, prin grija autorităţii publice tutelare, în termen de 45 de zile de la vacantare și se finalizează în termen de cel mult 150 de zile de la declanșare.


Având în vedere dispozițiile art. 29 alin. (3)-(5) din OUG nr. 109/2011 privind guvernanţa corporativă a întreprinderilor publice, selecţia candidaţilor se realizează de către Comisia de selecție constituită prin Hotărârea Consiliului Local al Municipiului Timișoara nr. 64/2021, împreună cu un expert independent, persoană fizică sau juridică specializată în recrutarea resurselor umane.
Termenii de referinţă pentru expertul independent vor fi propuşi pe baza componentei iniţiale a planului de selecţie, de către autoritatea publică tutelară şi se aprobă de către conducătorul autorităţii publice tutelare potrivit dispoz. art. 8 din Anexa nr. 1 la H.G. nr. 722/2016.
Ținând cont de prevederile art. 1 și art 8 din Anexa 1c la Hotărârea de Guvern nr. 722/2016 pentru aprobarea Normelor metodologice de aplicare a unor prevederi din Ordonanţa de Urgenţă a Guvernului nr. 109/2011 privind guvernanţa corporativă a întreprinderilor publice, coroborate cu art. 3, pct. 2, lit. c) din Ordonanţa de Urgenţă a Guvernului nr. 109/2011, scrisoarea de așteptări  face parte din setul de documente obligatorii cu care începe procesul de selecţie a membrilor consiliului şi directorilor/membrilor directoratului pentru întreprinderile publice, document de lucru care conţine performanţele aşteptate de la organele de administrare şi conducere şi politica acţionariatului privind administrarea şi conducerea întreprinderii publice.
Municipiul Timișoara, în calitate de autoritatea publică tutelară pentru Drumuri Municipale Timișoara S.A. are competenţa de a întocmi și de a aproba scrisoarea de aşteptări , dar, şi de a o publica pe pagina proprie de internet pentru a fi luată la cunoştinţă de candidaţii la postul de administrator înscrişi pe lista scurtă.
În conformitate cu prevederile art. 129 alin. (2) lit. a)  din Ordonanța de Urgență a Guvernului nr. 57/2019 privind Codul administrativ, consiliul local exercită atribuţii privind organizarea şi funcţionarea aparatului de specialitate al primarului, ale instituţiilor publice de interes local şi ale societăţilor şi regiilor autonome de interes local.
În temeiul art. 129 alin (3) lit. d) din Ordonanța de Urgență a Guvernului nr. 57/2019 privind Codul administrativ, consiliul local exercită, în numele unităţii administrativ-teritoriale, toate drepturile şi obligaţiile corespunzătoare participaţiilor deţinute la societăţi sau regii autonome, în condiţiile legii.
Având în vedere prevederile legale expuse în prezentul raport, apreciem că Proiectul de hotărâre privind constatarea încetării contractelor de mandat ale membrilor Consiliului de Administraţie la Drumuri Municipale Timisoara S.A. şi declanşarea procedurii de selecţie a membrilor Consiliului de Administraţie, îndeplinește condițiile pentru a fi supus dezbaterii și aprobării plenului consiliului local.

